Pranešimas apie apsaugos priemonių tyrimo atnaujinimą, atsižvelgiant į 2022 m. lapkričio 9 d. Bendrojo Teismo sprendimą byloje T-246/19 dėl Komisijos įgyvendinimo reglamento (ES) 2019/67, kuriuo importuojamiems Kambodžos ir Mianmaro / Birmos kilmės indiniams ryžiams (indica) nustatomos apsaugos priemonės

(2023/C 18/05)

1. Teismo sprendimas

2022 m. lapkričio 9 d. sprendimu byloje T-246/19 Kambodžos Karalystė ir Cambodia Rice Federation prieš Komisiją (toliau – sprendimas) Europos Sąjungos Bendrasis Teismas (toliau – Bendrasis Teismas) panaikino 2019 m. sausio 16 d. Komisijos įgyvendinimo reglamentą (ES) 2019/67, kuriuo importuojamiems Kambodžos ir Mianmaro / Birmos kilmės indiniams ryžiams (indica) nustatomos apsaugos priemonės (toliau – ginčijamas reglamentas) (1), kuriuo Europos Komisija (toliau – Komisija) šiems importuojamiems ryžiams vėl nustatė Bendrojo muitų tarifo muitus trejų metų laikotarpiui ir numatė laipsniškai mažinti taikytinų muitų normas, kiek tai susiję su importuojamais Kambodžos ir Mianmaro / Birmos kilmės ryžiais.

Bendrasis Teismas konstatavo, kad Komisija padarė teisės klaidą ir akivaizdžią vertinimo klaidą, kai savavališkai apribojo savo tyrimo dėl Sąjungos pramonei padarytos žalos aprėptį tik iš dalies arba visiškai išlukštentų indinių ryžių (indica), perdirbtų iš Sąjungoje užaugintų arba nuimtų žaliavinių ryžių, perdirbėjais. Dėl klaidingos Sąjungos gamintojų apibrėžties taip pat buvo padaryta klaida analizuojant, ar esama rimtų sunkumų, nes Komisija į žalos vertinimą neįtraukė dalies gamintojų.

Bendrasis Teismas taip pat konstatavo, kad Komisija nepateikė reikalaujamus standartus atitinkančių įrodymų dėl priverstinio kainų mažinimo analizės koregavimo.

Galiausiai Bendrasis Teismas taip pat konstatavo, kad Komisija pažeidė ieškovių teisę į gynybą ir pareigą atskleisti esminius faktus ir argumentus ir juos pagrindžiančius duomenis. Visų pirma Komisija neatskleidė duomenų, kuriais grindžiami suvartojimo ir žalos rodikliai, ir informacijos apie priverstinio kainų mažinimo analizę ir jos koregavimus, kurie buvo padaryti suinteresuotosioms šalims pateikus pastabas dėl bendrojo faktų atskleidimo dokumento.

2. Pasekmės

SESV 266 straipsnyje nustatyta, kad institucijos privalo imtis būtinų priemonių Teismo sprendimams vykdyti. Jeigu panaikinamas aktas, institucijų priimtas atliekant administracinę procedūrą, pvz., apsaugos priemonių tyrimus pagal Reglamentą (ES) Nr. 978/2012 (2), Bendrojo Teismo sprendimas įgyvendinamas panaikintą aktą pakeičiant nauju aktu, kuriuo pašalinamas Teismo nustatytas pažeidimas (3).

Atsižvelgiant į Teisingumo Teismo praktiką, panaikinto akto pakeitimo procedūra gali būti atnaujinta nuo to konkretaus momento, kai buvo padarytas pažeidimas (4). Tiksliau tai reiškia, kad tokiu atveju, kai panaikinamas administracinę procedūrą užbaigiantis aktas, panaikinimas nebūtinai turi įtakos parengiamiesiems veiksmams, pvz., apsaugos procedūros inicijavimui. Tuo atveju, kai, pavyzdžiui, panaikinamas reglamentas, kuriuo pagal Reglamentą (ES) Nr. 978/2012 nustatomos bendrosios apsaugos priemonės, kuriomis Europos Komisija vėl nustatė Bendrojo muitų tarifo muitus importui trejų metų laikotarpiui, tai reiškia, kad po panaikinimo apsaugos priemonių tyrimas vis dar nėra baigtas, nes Sąjungos teisinėje sistemoje nebeliko apsaugos priemonių tyrimo užbaigimo akto (5), išskyrus atvejus, kai pažeidimas padarytas inicijavimo etapu.

Šioje byloje Bendrasis Teismas panaikino ginčijamą reglamentą dėl 1 skirsnyje nurodytų priežasčių.

Likę ginčijamuose reglamentuose nustatyti faktai ir padarytos išvados, kurie nebuvo užginčyti arba buvo užginčyti, bet Bendrojo Teismo nenagrinėti, lieka galioti ir dėl šio atnaujinimo poveikio jiems nėra.

3. Tyrimo atnaujinimo procedūra

Atsižvelgdama į tai, kas išdėstyta, Komisija nusprendė atnaujinti apsaugos priemonių tyrimą, po kurio buvo priimtas ginčijamas reglamentas, kuriuo Komisija tokiems importuojamiems ryžiams trejų metų laikotarpiui vėl nustatė Bendrojo muitų tarifo muitus.

Atnaujinus pradinį tyrimą, jis atnaujinamas nuo to momento, kai buvo padarytas pažeidimas.

Pradinio tyrimo atnaujinimo tikslas – visapusiškai ištaisyti Bendrojo Teismo nustatytas klaidas ir įvertinti, ar taikant taisykles, kaip išaiškino Bendrasis Teismas, yra pagrindo iš naujo nustatyti priemones, dėl kurių pradiniu trejų metų taikymo laikotarpiu, t. y. nuo 2019 m. sausio 18 d. iki 2022 m. sausio 18 d., būtų vėl pradėti taikyti Bendrojo muitų tarifo muitai importuojamiems Kambodžos kilmės indiniams ryžiams (indica), kurių KN kodai yra 1006 30 27, 1006 30 48, 1006 30 67 ir 1006 30 98. Kadangi priemonių taikymas užbaigtas, Bendrojo muitų tarifo muitai būtų taikomi tik importui laikotarpiu nuo 2019 m. sausio 18 d. iki 2022 m. sausio 18 d.

4. Rašytiniai pareiškimai

Visos suinteresuotosios šalys raginamos reikšti savo nuomonę, teikti informaciją ir patvirtinamuosius dokumentus dėl klausimų, susijusių su tyrimo atnaujinimu. Jei nenurodyta kitaip, šią informaciją ir patvirtinamuosius dokumentus Komisija turi gauti per 30 dienų nuo šio pranešimo paskelbimo Europos Sąjungos oficialiajame leidinyje dienos.

5. Galimybė būti išklausytiems Komisijos tyrimo tarnybų

Visos suinteresuotosios šalys gali prašyti būti išklausytos Komisijos tyrimo tarnybų. Visi prašymai išklausyti turėtų būti teikiami raštu, o juose nurodomos prašymo priežastys. Prašymus išklausyti dėl klausimų, susijusių su tyrimo atnaujinimu, privaloma pateikti per 15 dienų nuo šio pranešimo paskelbimo Europos Sąjungos oficialiajame leidinyje dienos. Vėliau prašymai išklausyti teikiami laikantis konkrečių terminų, kuriuos Komisija nustato savo raštuose suinteresuotosioms šalims.

6. Rašytinės informacijos teikimo ir susirašinėjimo tvarka

Apsaugos priemonių nustatymo tyrimams atlikti Komisijai pateikiama informacija neturi būti saugoma autorių teisių. Prieš pateikdamos Komisijai informaciją ir (arba) duomenis, kurių autorių teisės priklauso trečiajai šaliai, suinteresuotosios šalys turi paprašyti autorių teisių subjekto specialaus leidimo, kuriuo būtų aiškiai leidžiama Komisijai: a) naudoti informaciją ir duomenis atliekant šį apsaugos priemonių nustatymo tyrimą ir b) pateikti informaciją ir (arba) duomenis šio tyrimo suinteresuotosioms šalims taip, kad jos galėtų pasinaudoti savo teisėmis į gynybą.

Visa rašytinė informacija, įskaitant šiame pranešime prašomą informaciją, užpildytus klausimynus ir suinteresuotųjų šalių susirašinėjimą, kurią prašoma laikyti konfidencialia, ženklinama grifu „Neskelbtina“ (6). Šiam tyrimui informaciją teikiančių šalių prašoma nurodyti priežastis, dėl kurių prašoma informaciją laikyti konfidencialia. Šalys, teikiančios neskelbtiną informaciją, pagal pagrindinio reglamento 38 straipsnį privalo kartu pateikti nekonfidencialią tokios informacijos santrauką, paženklintą grifu „Suinteresuotosioms šalims susipažinti“. Santrauka turėtų būti pakankamai išsami, kad būtų galima tinkamai suprasti konfidencialios informacijos esmę. Tačiau jei informacijos pateikėjas nenori nei jos viešinti, nei leisti ją atskleisti apibendrinta ar suvestine forma ir jei pasirodo, kad prašymas laikyti informaciją konfidencialia yra nepagrįstas, į šią informaciją gali būti neatsižvelgiama.

Visą informaciją ir prašymus, įskaitant prašymus būti užregistruotoms kaip suinteresuotosios šalys, skenuotus įgaliojimus ir sertifikatus, suinteresuotosios šalys raginamos teikti per TRON.tdi (https://tron.trade.ec.europa.eu/tron/TDI). Naudodamos TRON.tdi arba e. paštą suinteresuotosios šalys sutinka su elektroninio informacijos teikimo taisyklėmis, nustatytomis dokumente „Susirašinėjimas su Europos Komisija nagrinėjant prekybos apsaugos bylas“, paskelbtame Prekybos generalinio direktorato svetainėje http://trade.ec.europa.eu/doclib/docs/2011/june/tradoc_148003.pdf. Suinteresuotosios šalys turi nurodyti savo pavadinimą, adresą, telefono numerį ir galiojantį e. pašto adresą, be to, jos turėtų užtikrinti, jog nurodytas e. pašto adresas būtų oficialios darbinės dėžutės, kuri kasdien tikrinama. Kai bus pateikti kontaktiniai duomenys, Komisija bendraus su suinteresuotosiomis šalimis tik per TRON.tdi arba e. paštu, nebent šios aiškiai nurodytų pageidaujančios visus dokumentus iš Komisijos gauti kitomis ryšio priemonėmis arba dokumentus dėl jų pobūdžio tektų siųsti registruotu paštu. Išsamesnių taisyklių ir informacijos dėl susirašinėjimo su Komisija, įskaitant informacijos teikimo per TRON.tdi ir e. paštu principus, suinteresuotosios šalys gali rasti minėtose susirašinėjimo su suinteresuotosiomis šalimis gairėse.

Komisijos adresas susirašinėjimui:

European Commission Directorate-General for Trade Directorate G Office: CAHR 04/39 1049 Bruxelles/Brussel BELGIQUE/BELGIË

E. paštas TRADE-SAFEGUARD-RICE@ec.europa.eu

7. Nebendradarbiavimas

Tais atvejais, kai suinteresuotoji šalis atsisako leisti susipažinti su būtina informacija, jos nepateikia per nustatytą terminą arba akivaizdžiai trukdo tyrimui, pagal 2013 m. rugpjūčio 28 d. Komisijos deleguotojo reglamento (ES) Nr. 1083/2013 13 straipsnį išvados (negalutinės arba galutinės, teigiamos arba neigiamos) gali būti daromos remiantis turimais faktais.

Nustačius, kad suinteresuotoji šalis pateikė melagingą ar klaidinančią informaciją, į ją gali būti neatsižvelgiama ir remiamasi turimais faktais.

Jeigu suinteresuotoji šalis nebendradarbiauja arba bendradarbiauja tik iš dalies, rezultatas gali būti ne toks palankus šiai šaliai kaip tuo atveju, jeigu ji būtų bendradarbiavusi.

Atsakymo pateikimas ne kompiuterine forma nelaikomas nebendradarbiavimu, jeigu suinteresuotoji šalis įrodo, kad atsakymo pateikimas reikalaujamu būdu sudarytų pernelyg didelių sunkumų ar nepagrįstų papildomų išlaidų. Šiuo atveju suinteresuotoji šalis turėtų nedelsdama kreiptis į Komisiją.

8. Bylas nagrinėjantis pareigūnas

Atitinkama lengvatomis besinaudojanti šalis ir suinteresuotosios šalys turi teisę būti bendrai išklausytos ir per 21 dieną nuo šio pranešimo paskelbimo Europos Sąjungos oficialiajame leidinyje pateikia rašytinį prašymą, kuriame nurodo, kad joms iš tikrųjų gali turėti poveikio tyrimo išvados ir kad yra ypatingų priežasčių, dėl kurių jos turi būti išklausytos žodžiu.

Lengvatomis besinaudojanti šalis ir suinteresuotosios šalys gali prašyti, kad įsitrauktų bylas nagrinėjantis pareigūnas. Bylas nagrinėjantis pareigūnas tikrina prašymus susipažinti su byla, ginčus dėl dokumentų konfidencialumo, prašymus pratęsti terminą ir prašymus išklausyti. Visi prašymai turi būti pateikti laiku ir nedelsiant, kad nebūtų trukdoma sklandžiai vykdyti tyrimus. Todėl prašyti, kad į bylos nagrinėjimą įsitrauktų bylas nagrinėjantis pareigūnas, suinteresuotosios šalys turėtų kuo greičiau, kai tik įvyksta įvykis, dėl kurio toks įsitraukimas yra pagrįstas. Bylas nagrinėjantis pareigūnas išnagrinės prašymų įsitraukti į bylos nagrinėjimą priežastis, iškeltų klausimų pobūdį ir šių klausimų poveikį teisėms į gynybą, tinkamai atsižvelgdamas į poreikį užtikrinti gerą administravimą ir laiku baigti tyrimą. Daugiau informacijos ir kontaktinius duomenis suinteresuotosios šalys gali rasti bylas nagrinėjančio pareigūno tinklalapiuose Prekybos GD svetainėje https://ec.europa.eu/trade/trade-policy-and-you/contacts/hearing-officer/

9. Asmens duomenų tvarkymas

Visi per šį tyrimą surinkti asmens duomenys bus naudojami laikantis Europos Parlamento ir Tarybos reglamento (ES) 2018/1725 (7).

Pranešimas apie duomenų apsaugą, kuriuo visi asmenys informuojami apie asmens duomenų tvarkymą vykdant Komisijos prekybos apsaugos veiklą, pateikiamas Prekybos GD svetainėje http://ec.europa.eu/trade/policy/accessing-markets/trade-defence

10. Informacijos atskleidimas

Lengvatomis besinaudojančiai šaliai ir suinteresuotosioms šalims, kurios per tyrimą, po kurio buvo priimtas aptariamas reglamentas, užsiregistravo kaip suinteresuotosios šalys, vėliau bus pranešta apie esminius faktus ir aplinkybes, kuriais remiantis Komisija ketina įgyvendinti pirmiau nurodytą teismo sprendimą, be to, joms bus suteikta galimybė teikti pastabas prieš priimant galutinį sprendimą.

(1) OL L 15, 2019 1 17, p. 5.

(2) 2012 m. spalio 25 d. Europos Parlamento ir Tarybos reglamentas (ES) Nr. 978/2012, kuriuo taikoma bendrųjų muitų tarifų lengvatų sistema ir panaikinamas Tarybos reglamentas (EB) Nr. 732/2008 (OL L 303, 2012 10 31, p. 1) (toliau – Reglamentas ES) Nr. 978/2012).

(3) Sujungtos bylos 97, 193, 99 ir 215/86 Asteris prieš Komisiją, EU:C:1988:46, 27 ir 28 punktai; byla T-440/20 Jindal Saw prieš Europos Komisiją, EU:T:2022:318, 115 punktas.

(4) Sprendimo C-415/96 Ispanija prieš Komisiją, EU:C:1998:533, 31 punktas; Sprendimo Industrie des poudres sphériques prieš Tarybą, C-458/98 P, EU:C:2000:531, 80–85 punktai; Sprendimo Alitalia prieš Komisiją, T-301/01, EU:T:2008:262, 99 ir 142 punktai; sprendimo Region Nord-Pas de Calais prieš Komisiją, sprendimo sujungtose bylose T-267/08 ir T-279/08, EU:T:2011:209, 83 punktas.

(5) Sprendimo Ispanija prieš Komisiją, C-415/96, EU:C:1998:533, 31 punktas; Sprendimo Industrie des poudres sphériques prieš Tarybą, C-458/98 P, EU:C:2000:531, 80–85 punktai.

(6) Neskelbtinas dokumentas yra dokumentas, laikomas konfidencialiu pagal Reglamento (ES) Nr. 978/2012 38 straipsnį. Toks dokumentas taip pat saugomas pagal Europos Parlamento ir Tarybos reglamento (EB) Nr. 1049/2001 (OL L 145, 2001 5 31, p. 43) 4 straipsnį.

(7) 2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).